Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 585/10/7710	Stará Ľubovňa, 14.2.2014
EEČ : 2-59-14-2014

U Z N E S E N I E

Trestná vec:	obvinený XXXXX 
Prečin:	Usmrtenie podľa § 149 odsek 2 písmeno a Trestného zákona číslo 300/2005 Zbierky zákonov v znení zákona číslo 576/2009 Zbierky zákonov a iné trestné činy

Rozhodol: 	prokurátor Okresnej prokuratúry Stará Ľubovňa
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 11.11.2010 asi o 01.45 hodine, na hlavnej ceste číslo 68, v kilometri 41,10 pri obci Pusté Pole okres XXXXX, Slovenská republika, pod vplyvom alkoholu v množstve najmenej 0,66 promile alkoholu v krvi, riadil osobné motorové vozidlo značky XXXXX, evidenčné číslo KNS 20980, medzinárodnej poznávacej značky PL v smere od obce Kamenica okres Sabinov do obce Ľubotín okres XXXXX, pričom pri prechádzaní pravotočivej zákruty nad obcou Pusté Pole, v dôsledku nesprávnej techniky jazdy a nesprávnej reakcie, prešiel s vozidlom do protismeru a následne zišiel mimo cestu na svah, kde sa auto niekoľkokrát prevrátilo a ostalo stáť na lúke. Pri tejto dopravnej nehode utrpel zranenie samotný vodič - obvinený XXXXX, ako aj jeho spolujazdkyňa sediaca na zadnom sedadle vozidla XXXXX, narodená XXXXX, trvale bytom ulica Kity 21, XXXXX, Poľská republika, ktorá utrpela mozgovo-lebečné poranenie, rozdrvenie a pomliaždenie mozgu s vnútrolebečným krvácaním, ktorému na mieste podľahla. Pri dopravnej nehode došlo k ťažkému zraneniu ďalšej spolujazdkyne sediacej na prednom sedadle vedľa vodiča Lidie Agaty Palej, narodenej 24.03.1968, trvale bytom  Ogrodowa 109, XXXXX, Poľská republika, ktorá utrpela podvrtnutie pravého skĺbenia kľúčnej kosti s ramenom, zmliaždenie hrudného koša vpravo, zmliaždenie a podkožnú zrazeninu bedra a pravého stehna, ako aj mnohopočetné odreniny, ktoré si vyžiadali dobu liečenia 8 týždňov, pričom po celú túto dobu bol narušený jej obvyklý spôsob života,

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
	Uznesením vyšetrovateľa Okresného riaditeľstva Policajného zboru v XXXXX, Úradu justičnej a kriminálnej polície, Odboru justičnej polície v XXXXX, spisová značka ORP-234/JP-SL-2010 zo dňa 11.11.2010 bolo podľa § 199 odsek 1 Trestného poriadku začaté trestné stíhanie a zároveň podľa § 206 odsek 1 Trestného poriadku znesené obvinenie Krzysztofovi Mejerovi pre prečin usmrtenia podľa § 149 odsek 1, odsek 2 písmeno a/ Trestného zákona. Neskôr bol skutok kvalifikovaný aj  ako prečin ublíženia na zdraví podľa § 157 odsek 1, odsek 2 písmeno a/ Trestného zákona.

	Uvedený trestný čin mal obvinený spáchať tak, ako je uvedené vo výrokovej časti tohto uznesenia.

	Po skončení vyšetrovania vyšetrovateľ Odboru kriminálnej polície Okresného riaditeľstva Policajného zboru v XXXXX uznesením z 11.01.2011 trestné stíhanie podľa § 228 odsek 2 písmeno a/ Trestného poriadku prerušil.

	Následne okresný prokurátor v XXXXX dňa 19.01.2011 požiadal XXXXX v Muszynie, Poľská republika o prevzatie trestného stíhania.

	Dňa 10.02.2014 bol tunajšej okresnej prokuratúre zaslaný právoplatný  rozsudok Súdu Rejonowego v Gorliciach z 27.05.2013 spisovej značky II 2K9/12, ktorým bol obžalovaný Krzyzstof XXXXX uznaný za vinného z vyššie uvedených prečinov a bol mu uložený trest odňatia slobody vo výmere 2 rokov s podmienečným odkladom jeho výkonu na skúšobnú dobu 4 rokov, ďalej trest zákazu činnosti viesť motorové vozidlá všetkého druhu na dobu 4 rokov. Ďalej obžalovanému bola uložená povinnosť uhradiť 200 denných dávok (1 denná dávka 20,- PLN) a k úhrade čiastky 1.137,12 PLN. Tento rozsudok sa stal právoplatný 26.11.2013.

	Podľa § 215 odsek 2 písmeno c/ Trestného poriadku prokurátor zastaví trestné stíhanie lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

	Z týchto dôvodov bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavol Pitoňák
prokurátor